謝葛守詩軸
作者：趙善括
朝代：宋

paragraphs: 君不見靈椿一株傳義方，僖儀接武躋金堂。
又不見老蘇獨步爲文主，軾轍聯芳入瓊府。
始知盛德天所親，于門棨戟高拂雲。
又知碩才世所貴，鯉庭詩禮超凡羣。
司成藴蓄何如厚，萬頃淵源海波秀。
劉郎少俊首辱和，揚善推賢宜有後。
司成問學何如深，六經表裏金玉音。
王氏拘攣了無取，雄文傑句由諸心。
廬陵昔歲曾分教，甲子一周夢驚覺。
賢郎賜得銅虎符，今日重遊想前效。
黌堂咳唾遺明珠，翠琰刊成惠陋儒。
請爲野史進青瑣，要繼皇朝竇與蘇。